Vit byrjaðu rættiliga væl og høvdu eina yvirvág nærum allan fyrra hálvleik. Fyrsta málið kom miðskeiðis í fyrra hálvleiki. Vit fingu fleiri horna, sum øll vóru rættiliga vandamikil, við góða innleggsfótinum hjá Kristinu Nattestad. Hornað kom úr vinstru í góðari hædd har Hanna Ole-Jacobsen setti pannuna undir og stútaði bóltin í netið til 1-0. Hóast yvirtak okkara fingu AB/B71 útjavnandi málið stutt eftir. Tær sparkaðu ein langan bólt mitt niðaneftir, sum verja okkara ikki fekk rudda burtur. Ein av teimum fekk fatur á bóltinum og, einsamøll móti Sólju í málinum, skoraði hon trygt. Hinar høvdu eisini nakrar aðrar møguleikar, men hvørja ferð var Sólja, sum spældi ein branddyst, í vegin. Vit høvdu eisini fleiri møguleikar at skora. bæði áðrenn og aftaná málini, serliga liðskipari okkara Sissal Haraldsen, men ongantíð eyðnaðist. Hálvleiksstøðan gjørdist sostatt 1-1. Eftir hálvleik høvdu vit lotið ímóti, og vit høvdu størri og størri trupulleikar at fáa spælið at hanga saman. Aloftast vóru tað Sissal og Helma Thomassen, sum royndu við skjótum mótálopum, men tær blivu ov einsamallar móti sterku AB/B71-verjuni. Í verjupartinum máttu vit gera tvær útskiftingar vegna skaða, fyrst málskjúttan Hannu, og síðan Anju Hentze Anthoniussen, sum spældi aftarliga á miðjuni. Innsatsurin varð tó nærum hetjukendur, og so, tá bert heilt fáir minuttir vóru eftir, fór Sissal í mótálop. einsamøll móti fleiri vann hon fríspark. Hon tók sjálv, flatt ígjøgnum múrin, og málverjin hjá AB/B71 fekk einki gjørt. 2-1! Teir fáu minuttirnar, ið eftir vóru, kempaðu vit fyri hvørjum bólti. Stóra áskoðarafjøldin helt ondini, men at enda var tíðin farin, og Ransin N. Djurhuus bríkslaði av.